杏園中棗樹
作者：白居易
朝代：唐

paragraphs: 人言百果中，唯棗凡且鄙。
皮皴似龜手，葉小如鼠耳。
胡爲不自知，生花此園裏。
豈宜遇攀玩，幸免遭傷毀。
二月曲江頭，雜英紅旖旎。
棗亦在其間，如嫫對西子。
東風不擇木，吹喣長未已。
眼看欲合抱，得盡生生理。
寄言遊春客，乞君一迴視。
君愛繞指柔，從君憐柳杞。
君求悅目豔，不敢爭桃李。
君若作大車，輪軸材須此。